maidir leis an seasamh atá le glacadh thar ceann an Aontais Eorpaigh sa Choinbhinsiún maidir le Cosaint Mhuirthimpeallacht agus Réigiún Cósta na Meánmhara (‘Coinbhinsiún Barcelona’) faoi Chinneadh a Ghlacadh chun Pleananna Réigiúnacha a ghlacadh faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’) maidir le Cóireáil Fuíolluisce Uirbigh agus Bainistiú Sloda Séarachais

MEABHRÁN MÍNIÚCHÁIN

1.Ábhar an togra

Baineann an togra seo leis an seasamh atá le glacadh thar ceann an Aontais ag an 22ú Cruinniú de na Páirtithe Conarthacha sa Choinbhinsiún maidir le Cosaint Mhuirthimpeallacht agus Réigiún Cósta na Meánmhara (‘Coinbhinsiún Barcelona’) agus sna Prótacail a ghabhann leis faoi chinneadh chun Pleananna Réigiúnacha a ghlacadh faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’) maidir le Cóireáil Fuíolluisce Uirbigh agus Bainistiú Sloda Séarachais.

2.Comhthéacs an togra

2.1.An Coinbhinsiún maidir le Cosaint Mhuirthimpeallacht agus Réigiún Cósta na Meánmhara agus na Prótacail a ghabhann leis

Is é atá i gCoinbhinsiún Barcelona agus sna seacht bPrótacal a ghabhann leis, arna nglacadh faoi chuimsiú Phlean Gníomhaíochta na Meánmhara, an Príomh‑Chomhaontú Comhshaoil Iltaobhach réigiúnach maidir leis an Meánmhuir, atá ceangailteach ó thaobh dlí.

An Prótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’), is ceann de na seacht bPrótacal a ghabhann le Coinbhinsiún Barcelona é. Maidir leis an truailliú a dhéantar ar an Meánmhuir mar gheall ar dhumpáil fuíll nó ábhair eile, is é is aidhm don Phrótacal gach beart is iomchuí a ghlacadh chun an truailliú sin a chosc, a laghdú agus deireadh a chur leis a mhéid is féidir.

Is páirtí é an tAontas Eorpach i bPrótacal LBS (arna leasú).

2.2.Cruinniú na bPáirtithe Conarthacha i gCoinbhinsiún Barcelona agus sna Prótacail a ghabhann leis

Le cruinniú na bPáirtithe Conarthacha i gCoinbhinsiún Barcelona agus sna Prótacail a ghabhann leis, tugtar le chéile na hAirí agus na hoifigigh shinsearacha a dhéanann ionadaíocht ar gach Páirtí Conarthach i gCoinbhinsiún Barcelona agus sna Prótacail a ghabhann leis. Tiocfaidh na Páirtithe Conarthacha le chéile in Antalya na Tuirce idir an 7 agus an 10 Nollaig 2021.

De réir Airteagal 25 de Choinbhinsiún Barcelona, feidhmeoidh an tAontas Eorpach (an ‘AE’) a cheart vótála agus beidh líon vótaí aige atá cothrom le líon a chuid Ballstát atá ina bPáirtithe Conarthacha sa Choinbhinsiún seo agus i gceann amháin, ar a laghad, de na Prótacail a ghabhann leis. Ní fheidhmeoidh an tAontas Eorpach a cheart vótála i gcás ina bhfeidhmeoidh na Ballstáit a gceart vótála féin agus vice versa.

De réir Airteagal 15, mír 1, de Phrótacal LBS, is le tromlach dhá thrian de na Páirtithe Conarthacha atá i láthair agus atá ag vótáil a dhéanfar cinntí maidir le pleananna gníomhaíochta, clár agus bearta a ghlacadh.

2.3.An gníomh atá beartaithe ag an 22ú Cruinniú de na Páirtithe Conarthacha i gCoinbhinsiún Barcelona agus sna Prótacail a ghabhann leis

Tá na Páirtithe Conarthacha i gCoinbhinsiún Barcelona agus sna Prótacail a ghabhann leis chun Cinneadh a fhormhuiniú lena nglacfar Pleananna Réigiúnacha faoi chuimsiú Airteagal 15 de Phrótacal LBS maidir le Cóireáil Fuíolluisce Uirbigh agus Bainistiú Sloda Séarachais (‘an gníomh atá beartaithe’).

Is é is cuspóir don ghníomh atá beartaithe dhá Phlean Réigiúnacha a ghlacadh: Plean Réigiúnach lena dtabharfar roinnt gnéithe den Phlean Réigiúnach reatha um Chóireáil Fuíolluisce Uirbigh cothrom le dáta agus Plean Réigiúnach nua um Bainistiú Sloda Séarachais (dá ngairtear araon na ‘Pleananna Réigiúnacha’ anseo feasta).

Beidh na Pleananna Réigiúnacha ina gceangal ar an Aontas i gcomhréir le hAirteagal 15(3) de Phrótacal LBS.

3.An seasamh atá le glacadh thar ceann an Aontais

An Plean Réigiúnach um Chóireáil Fuíolluisce Uirbigh atá beartaithe, feabhsaíonn sé go substainteach an Plean Réigiúnach um Laghdú BOD5 a bhí ann roimhe seo. Go sonrach, méadaíodh na Teorainneacha Astaíochta (‘ELVanna’) chun na truailleáin is mó a bhíonn á sceitheadh de dheasca fuíolluisce cóireáilte a chumhdach, lena n‑áirítear fuíolluisce athshlánaithe agus fuíolluisce tionsclaíoch.

Na bearta atá molta faoin bPlean Réigiúnach nua um Bainistiú Sloda Séarachais, cumhdaítear leo an méid seo a leanas: na húsáidí éagsúla a bhaintear as sloda séarachais; teorainnluachanna maidir le hábhair pataigine agus miotail throma i mbithsholaid le haghaidh úsáid talmhaíochta; gnéithe a bhaineann le húsáid sloda le haghaidh aisghabháil fuinnimh/cothaitheach; agus faireachán ar cháilíocht sloda séarachais ó ghléasraí cóireála fuíolluisce.